Jehovas vitner har selv behandlet ulovlige saker. Det skriver avisa Fædrelandsvennen i Kristiansand i Vest-Agder.

Avisa har skrevet en serie med artikler om den religiøse gruppa. Der forteller folk blant annet om seksuelle overgrep mot barn. De sier at sakene aldri ble anmeldt til politiet. Jehovas Vitner tok seg selv av saker med kriminalitet.

Medlemmene blir bedt om å la være å snakke med politi og rettsvesen. Konflikter mellom «brødre og søstre» skal behandles i en egen dom i Jehovas Vitner. Det skriver Fædrelandsvennen. Jehovas Vitner har sagt nei til å kommentere sakene.

– Det var sterkt å lese om Jehovas vitner i avisa, sier Kari Henriksen fra Arbeiderpartiet. Hun sitter på Stortinget for Vest-Agder. Henriksen er med i Familie- og kulturkomiteen.

Nå vil hun at politikere skal se på saken. Hun vil snakke med justisminister Tor Mikkel Wara fra Fremskrittspartiet og kulturminister Trine Skei Grande fra Venstre.